Fischmarktbrunnen (Basel)
Dr Fischmäärtbrunne isch e groosse Brunne uf em alte Baasler Fischmäärt.  Er gältet as dr schönst gotisch Brunne in dr Schwiz. Sit 1915 stoot er under Dänggmolschutz.

S Usgsee
Dr Brunne het e zwölfeggige Droog und dr Stock isch fast so hooch wie d Hüüser nääbedraa.  Vo de vierezwanzig Figuure, won en emol verziert häi, so no zwäiäzwanzig übrig, drizää Ängel, won e baar von ene Baasler Wabbe drääge, säggs Häiligi und drei Brofeete. D Hauptfiguure si d Maria mit em Chind und eme Szepter in dr Hand, dr Petrus mit em Schlüssel und dr Evangelist Johannes. Dr Ängel uf em Spitz hebt e Zwiig von ere Palme in dr Hand.

Gschicht
Dr Brunne isch woorschinlig vom Johannes Parler (III.) us dr berüemte Baumäister- und Stäimetzfamilie vo de Parler gege s Ändi vom 14. Joorhundert baut worde. Mä wäiss us em Joor 1476, ass er denn sis Wasser us em «Huus zu Sässel» am Dootegässli überchoo het. Er isch vor allem für d Fischverchöifer dört gsi, wo iiri Chääfig mit de lääbige Fisch in Brunne gstellt häi. D Bevölkerig het sit 1615 Wasser us eme chliinere Brunne nääbedraa chönne hoole, wo us em «Huus zem kalte Käller» (sit 1875 s «Marthastift») am Källergässli gspiist worde isch. Bis wit in d Nöizit isch die hügienischi Situazioon zimlig katastrofaal gsi. Wo zum Bischbil 1679 d Lüt sich über d Kwalideet vom Brunnewasser beklagt häi, het dr Brunnemäister uusegfunde, ass d Abtrittgruebe zu St. Peter überflosse isch. Sit 1869 isch s Wasser für e chlii Brunne vom groosse Brunne cho. 1874 häi d Brünne Grelliger Wasser überchoo und 1952 sin si an s stedtische Drucknetz aagschlosse worde. 

Wo mä d Basler Börse baut het, het mä 1908 d Süüle, wo scho stark verwidderet gsi isch, ins Historische Museum brocht und e Kopii von ere gmacht. Mä het dr Brunne e baar Meter wiiter gege Nordweste mit ere Kopii vo dr Süüle uf em Blatz wider ufgstellt.
Vo 1971 bis 1974 isch dr Brunne renowiert worde und mä het drbii d Vergoldig ernöieret und im Joor 2004 het men en no äinisch renowiert.

Fuessnoote

Brunne z Basel
Skulptur z Basel
Gotik
Kulturguet vo nationaler Bedütig im Kanton Basel-Stadt